Edgars Liepiņš

**Edgars Liepiņš** (dzimis  Zeltiņu pagastā, miris ) bija latviešu aktieris un dziedātājs. Jaunatnes teātra aktieris (1951—1989).

## Dzīvesgājums
Dzimis 1928. gadā sešu bērnu ģimenē, arī viņa jaunākais brālis Pēteris Liepiņš (1943—2022) kļuva par aktieri. Mācījās Meņģeles septiņgadīgajā skolā. Pēc Otrā pasaules kara beigām 1945. gadā iestājās Leona Paegles 1. vidusskolā.

1947. gadā Haralds Topsis viņam ierosināja mācīties par aktieri, un E. Liepiņš iestājās Teātra un horeogrāfijas vidusskolā (vēlāk LPSR Valsts teātra institūts). 1951. gadā viņš kļuva par Jaunatnes teātra aktieri, 1957. gadā filmējās Rīgas Kinostudijas filmā "Zvejnieka dēls", 1966. gadā tēloja galveno lomu "Leģendā par Tilu Pūcesspieģeli".
1970. gados kļuva populārs, atveidojot Mirdzas Ramanes karikatūru tēlu Hugo Diegu televīzijas uzvedumos un koncertos.
1978. gadā viņš kopā ar komponistu Raimondu Paulu ķērās pie latviešu ziņģu albuma ieraksta, bet cenzūra to aizliedza un programma "Trīs runči" ceļoja nelegālos magnetofona ierakstos no rokas rokā. Ar Paulu izveidoja arī Ernesta Dinsberģa vārsmu programmu "Rīga toreiz, Rīga — šodien".

1980. gados Liepiņš kopā ar Mārtiņu Braunu uzstājās ar tautasdziesmu programmā "Tas ko Zenta neatļāva jeb Gods Tev un tavam suņam", bet kopā ar rokgrupas "Pērkons" mūziķiem piedalījās projektā "Ārprāc '88", kurā iejutās panka tēlā.
1990. gadā tapa viņa "Lambadas" versija ar padomju dzejnieka Andreja Baloža dzeju ("Krievs mans mīļais gadījies, traktorā kas brauc..."), kā arī R. Paula un Valda Artava satīriskā dziesma "Mildas tante" par deficītu Padomju Latvijas pārtikas veikalos.

Par spīti salam, 1988. gada 17. decembrī klausītāju pilnā Mežaparka Lielajā estrādē notika viņa 60. dzimšanas dienas koncerts. 1990. gadā Edgars Liepiņš Latvijas radio bigbenda pavadībā kopā ar vairākiem jaunās paaudzes popdziedoņiem devās turnejā "Latvijas zvaigznes", 1992. gadā viņš vadīja pirmo Raimonda Paula iedibināto "Latvju ziņģes sarīkojumu" Brīvdabas muzejā.

Bijis precējies trīs reizes, ar Benitu Ezernieci, aktrisi Velgu Vīlipu un aktrisi Elitu Krastiņu. E. Liepiņam ir četri bērni: dēli Tils, Edgars, Kristaps (alpīnists un operators) no otrās laulības, kā arī meita no pēdējās laulības.

Dzīves pēdējos gados Edgars Liepiņš smagi slimoja, viņa dzīvesceļš noslēdzās 1995. gada 13. septembrī.

## Nozīmīgākās lomas teātrī
* Šarla de Kostēra "Leģenda par Pūcesspieģeli" (1966) — Tils
* Antona Čehova "Ivanovs" (1975) — Šabeļskis
* Raiņa "Zelta zirgs" (1975) — Lipsts
* Aleksandra Ostrovska "Mežs" (1984) — Sčastļivcevs

## Filmogrāfija

* "Zvejnieka dēls" (debija kino, 1957) — Edgars
* "24-25 neatgriežas" (1968) — Kļimovs, milicijas darbinieks
* "Karalienes bruņinieks" (1970) — epizodē
* "Meldru mežs" (1971) — Kvelde
* "Nāves ēnā" (1971) — Stūris
* "Ceplis" (1972) — Krauklis
* "Kļūstiet mana sievasmāte!" (1977) — Vārgais
* "Puika" (1977) — Klibais Jurks
* "Nepabeigtās vakariņas" (1979) — Bertils Svensons
* "Agrā rūsa" (1979) — epizodē
* "Trīs dienas pārdomām" (1980) — epizodē
* "Spēle" (1981) — epizodē
* "Lietus blūzs" (1982) — epizodē
* "Pats garākais salmiņš" (1982) — Murskis
* "Aizmirstās lietas" (1982) — Edgars
* "Parāds mīlestībā" (1984) — Žanis
* "Ja mēs visu to pārcietīsim" (1987) — Zarēns

## Ārējās saites
* 
* Edgars Liepiņš filmas.lv

## Atsauces